Predkladacia správa

  	Predkladaný materiál je spracovaný na základe bodu D.12 uznesenia vlády Slovenskej republiky č. 974/03 k návrhu štátneho rozpočtu na rok 2004, Príloha č.6, bod 3, v ktorom sa ukladá ministrom:
 
	„pri stavbách, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše z titulu rozšírenia, resp. zmien stavebných objektov, prevádzkových súborov, resp. iných zmien, sa zdôvodnenie zvýšenia ceny predkladá na posúdenie a rozhodnutie vlády“.
 
	Predkladaný materiál rieši návrh ďalšieho postupu rozostavanej stavby, ktorá predstavuje rekonštrukciu a modernizáciu objektov palivového hospodárstva v 34. leteckej základni Prešov a u ktorej v dôsledku dlhodobého pozastavenia stavebných prác po zrušení stavebného povolenia dochádza k rastu nákladov stavby nad 100 mil. Sk. Výsledným efektom tejto realizácie bude vytvorenie optimálnych podmienok pre uskladňovanie a čerpanie pohonných látok, kontrolný systém kvality leteckých pohonných hmôt, zaistenie optimálneho hospodárenia s automobilovými pohonnými hmotami, zlepšenie technických parametrov, skvalitnenie obsluhy a vytvorenie požadovaného uloženia pohotovostných zásob PHM so zreteľom na ochranu životného prostredia. 

Realizácia stavebnej akcie „Prešov – palivové hospodárstvo“ začala v roku 1996 po vydaní platného stavebného povolenia. Na základe výsledku verejnej súťaže bola podpísaná zmluva o dielo medzi investorom a zhotoviteľom v objeme 68.172.808,- Sk. V roku 1996 bolo začaté katastrálne konanie o šetrení spôsobu založenia LV č. 437, ktorý určoval za vlastníka výstavbou dotknutých pozemkov Ministerstvo obrany SR a bol jedným z podkladov pre rozhodovanie stavebného úradu v stavebnom konaní. V nadväznosti na rozhodnutie Okresného úradu – katastrálneho odboru Prešov, ktorým  bol zrušený zápis na LV č. 437 bolo rozhodnutím Vojenského stavebného úradu z 30.11.1998 zrušené vydané stavebné povolenie a stavba dňom 1.12.1998 pozastavená.   

	V rokoch 1999 – 2002 prebiehalo majetkovoprávne vysporiadanie pozemkov. Nakoľko objednávateľ – Ministerstvo obrany SR ukončilo vysporiadanie vlastníckych vzťahov s majiteľom parcely, na ktorej sa nachádza realizovaná stavba a obdržalo súhlas ďalších majiteľov pozemkov na pokračovanie výstavby, Vojenský stavebný úrad Košice vydal dňa 8.4.2003 stavebné povolenie, ktorým povoľuje stavbu. Dňom 30.4.2003 boli obnovené práce na stavbe. Na základe fyzickej obhliadky bol komisionálne stanovený rozsah naviac prác spôsobený dlhodobým prerušením výstavby. Následne bola upravená cena diela z dôvodu naviac prác vzniknutých z pozastavenia realizácie a s tým súvisiaceho stráženia. 

	K 31.12.2003 bola cena diela 98 909 172,90 Sk. Tento objem predstavuje - pôvodnú zmluvnú cenu, naviac práce, zmenu DPH, indexy a stráženie. Termín ukončenia realizácie akcie je plánovaný v 09/2005 a predpokladaná celková cena do ukončenia realizácie stavby je 126 166 277,70  Sk.

	Materiál bol predložený na medzirezortné pripomienkové konanie a na rokovanie vlády SR je predkladaný bez rozporov.